CELEX: 32006D0009(01)
Language: el
Date: 2006-02-24 00:00:00
Title: Απόφαση αριθ. 9/2006/GB του Διοικητικού Συμβουλίου της Ευρωπαϊκής Αστυνομικής Ακαδημίας σχετικά με τους κανόνες για την επιλογή των υποψηφίων για τη θέση του διευθυντή (Εγκρίθηκαν από το Διοικητικό Συμβούλιο στις  24 Φεβρουαρίου 2006 )

6.5.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 107/1
            
         
      ΑΠΌΦΑΣΗ αριθ. 9/2006/GB
   του Διοικητικού Συμβουλίου της Ευρωπαϊκής Αστυνομικής Ακαδημίας σχετικά με τους κανόνες για την επιλογή των υποψηφίων για τη θέση του διευθυντή
   
      (Εγκρίθηκαν από το Διοικητικό Συμβούλιο στις 24 Φεβρουαρίου 2006)
   
   (2006/C 107/01)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΑΑ,
   Έχοντας υπόψη:
   την απόφαση του Συμβουλίου 2005/681/ΔΕΥ της 20ής Σεπτεμβρίου 2005, για την ίδρυση της Ευρωπαϊκής Αστυνομικής Ακαδημίας (ΕΑΑ) και την κατάργηση της απόφασης 2000/820/ΔΕΥ (1), και ιδίως το άρθρο 11 παράγραφος 1,
   ότι το Διοικητικό Συμβούλιο της Ευρωπαϊκής Αστυνομικής Ακαδημίας είναι αρμόδιο για τη θέσπιση των κανόνων σχετικά με την επιλογή των υποψηφίων για τη θέση του Διευθυντή,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η επιλογή των υποψηφίων για τη θέση του Διευθυντή της Ευρωπαϊκής Αστυνομικής Ακαδημίας (καλούμενη στο εξής «ΕΑΑ») γίνεται βάσει της παρούσας απόφασης.
   Άρθρο 2
   1.   Η θέση του Διευθυντή λογίζεται κενή για τους σκοπούς εφαρμογής της παρούσας απόφασης:
   
               —
            
            
               9 μήνες πριν από τη λήξη της θητείας του Διευθυντή,
            
         
               —
            
            
               κατά την παραλαβή από το Συμβούλιο επιστολής παραίτησης του Διευθυντή,
            
         
               —
            
            
               με απόφαση του Διοικητικού Συμβουλίου για παύση, απομάκρυνση από τη θέση προς το συμφέρον της υπηρεσίας ή απόλυση,
            
         
               —
            
            
               9 μήνες πριν την ημερομηνία κατά την οποία ο Διευθυντής συμπληρώσει το 65ο έτος της ηλικίας του,
            
         
               —
            
            
               λόγω θανάτου του Διευθυντή.
            
         2.   Για κάθε κενή θέση, το Διοικητικό Συμβούλιο συντάσσει προκήρυξη με λεπτομερή περιγραφή του είδους της θέσης, καθώς και των αμοιβών, των προς εκτέλεση καθηκόντων, των προσόντων, των δεξιοτήτων και της πείρας που απαιτούνται.
   Η προκήρυξη επισημαίνει ότι οι υποψήφιοι πρέπει να υποβάλλουν εγγράφως τις αιτήσεις τους, συνοδεία βιογραφικού σημειώματος, στον Πρόεδρο του Διοικητικού Συμβουλίου, εντός 60 ημερών από την ημερομηνία δημοσίευσης στην Επίσημη Εφημερίδα της Ευρωπαϊκής Ένωσης της προκήρυξης σύμφωνα με την πρώτη υποπαράγραφο.
   Άρθρο 3
   1.   Το Διοικητικό Συμβούλιο διασφαλίζει ότι η προκήρυξη σύμφωνα με το άρθρο 2 παράγραφος 2 δημοσιεύεται στην Επίσημη Εφημερίδα της Ευρωπαϊκής Ένωσης.
   2.   Η ΕΕΑ ενημερώνει τα σημεία επαφής και την Ευρωπαϊκή Επιτροπή για την κενή θέση Διευθυντή. Τα σημεία επαφής ενημερώνουν τις αρμόδιες υπηρεσίες των κρατών μελών τους για την κενή θέση. Οι αρμόδιες εθνικές αρχές είναι υπεύθυνες για την ενημέρωση των υπηρεσιών και όλων των ενδιαφερομένων υπαλλήλων σχετικά με την κενή θέση.
   3.   Εξετάζονται και οι εσωτερικές και οι εξωτερικές αιτήσεις.
   4.   Η ΕΕΑ αποστέλλει βεβαίωση παραλαβής σε όλους τους υποψηφίους.
   Άρθρο 4
   1.   Το Διοικητικό Συμβούλιο διορίζει Εξεταστική Επιτροπή (εφεξής «επιτροπή»). Η επιτροπή προετοιμάζει την απόφαση του Διοικητικού Συμβουλίου.
   2.   Τέσσερα κράτη μέλη που υποδεικνύονται προς τούτο, με κλήρωση από το Διοικητικό Συμβούλιο και την Επιτροπή, ορίζουν έναν αντιπρόσωπο ως μέλος της επιτροπής.
   3.   Τα μέλη της επιτροπής που ορίζονται σύμφωνα με τις παραγράφους 2, υπηρετούν ως μέλη της επιτροπής έως ότου ολοκληρωθεί η διαδικασία επιλογής.
   4.   Εάν υπάρχει λόγος να πιστεύεται ότι ένα μέλος της επιτροπής έχει προσωπική σχέση με υποψήφιο για τη θέση, δεν συμμετέχει στη διαδικασία επιλογής. Στις περιπτώσεις αυτές, το κράτος μέλος που υπέδειξε το μέλος της επιτροπής, προτείνει στο Διοικητικό Συμβούλιο την αντικατάστασή του και ορίζει άλλο εκπρόσωπο ως μέλος της επιτροπής.
   5.   Η γραμματεία της EEA παρέχει υπηρεσίες γραμματείας στην επιτροπή.
   Άρθρο 5
   1.   Κατά την πρώτη συνεδρίαση της επιτροπής, τα μέλη ορίζουν ένα από τα μέλη της ως Πρόεδρο.
   2.   Η επιτροπή δύναται να ζητά τη βοήθεια ενός ή περισσοτέρων κριτών για την εκτέλεση των καθηκόντων της. Το αίτημα αυτό υποβάλλεται στον Πρόεδρο του Διοικητικού Συμβουλίου ο οποίος αποφασίζει σχετικά. Οι κριτές δεν έχουν την ιδιότητα μελών της επιτροπής.
   3.   Τα καθήκοντα της επιτροπής περιλαμβάνουν:
   
               α)
            
            
               πρώτη αξιολόγηση υποψηφίων βάσει των επαγγελματικών προσόντων, δεξιοτήτων και εμπειρίας,
            
         
               β)
            
            
               συνεντεύξεις με τους αιτούντες,
            
         
               γ)
            
            
               έκθεση προς το Διοικητικό Συμβούλιο.
            
         Άρθρο 6
   1.   Το Διοικητικό Συμβούλιο, εφόσον το θεωρεί αναγκαίο, μπορεί να αποφασίζει να διοργανώσει μια ειδική για τη θέση διαδικασία αξιολόγησης. Το Διοικητικό Συμβούλιο αποφασίζει για τις εκάστοτε ανάγκες.
   Στην περίπτωση αυτή, η διαδικασία αξιολόγησης διεξάγεται από την επιτροπή προκειμένου να εκτιμηθούν τα συγκεκριμένα προσόντα και η πείρα των υποψηφίων για τη συγκεκριμένη θέση.
   2.   Η επιτροπή εξετάζει προφορικά όλους τους αιτούντες των οποίων οι αιτήσεις γίνονται δεκτές και ανταποκρίνονται στις προϋποθέσεις οι οποίες ορίζονται στην προκήρυξη, προκειμένου να εξακριβώσει τα απαιτούμενα προσόντα, τις δεξιότητες και την πείρα τους και την ικανότητά τους να ασκήσουν τα συναφή με τη θέση καθήκοντα. Οι συνεντεύξεις χρησιμοποιούνται επίσης για να εξακριβωθούν οι γνώσεις του υποψηφίου στον τομέα των επισήμων γλωσσών των θεσμικών οργάνων της Ευρωπαϊκής Ένωσης.
   3.   Εφόσον η επιτροπή το κρίνει αναγκαίο, είναι δυνατόν να πραγματοποιηθεί δεύτερος γύρος συνεντεύξεων για όλους τους αιτούντες ή για ορισμένους εξ αυτών.
   Άρθρο 7
   Οι δοκιμασίες και οι συνεντεύξεις λαμβάνουν χώρα στο Ηνωμένο Βασίλειο. Τα ταξιδιωτικά έξοδα, τροφεία και δαπάνες ξενοδοχειακού καταλύματος επιστρέφονται στους υποψήφιους, στα μέλη της επιτροπής και στους κριτές.
   Άρθρο 8
   Όταν ολοκληρωθούν οι συνεντεύξεις, η επιτροπή συντάσσει δεόντως αιτιολογημένη έκθεση για τις ληφθείσες αιτήσεις και τη διαδικασία που ακολουθήθηκε. Η απόφαση της επιτροπής για τη σύνταξη της έκθεσης αυτής λαμβάνεται με απλή πλειοψηφία. Η έκθεση διαβιβάζεται στο Διοικητικό Συμβούλιο, το ταχύτερο δυνατόν, μόλις διεκπεραιωθούν οι συνεντεύξεις, μαζί με το βιογραφικό σημείωμα των υποψηφίων των οποίων η αίτηση γίνεται δεκτή και οι οποίοι ανταποκρίνονται στις προϋποθέσεις που ορίζονται στην προκήρυξη.
   Άρθρο 9
   1.   Το Διοικητικό Συμβούλιο, βασιζόμενο στην έκθεση της επιτροπής και οιαδήποτε άλλη πληροφορία επιθυμεί να λάβει από την επιτροπή, αποφασίζει για τον διορισμό του Διευθυντή της ΕΕΑ (2).
   2.   Εφόσον το κρίνει αναγκαίο, το Διοικητικό Συμβούλιο μπορεί, προτού διατυπώσει τη γνώμη του, να πραγματοποιήσει συνέντευξη με ορισμένους ή με όλους τους υποψηφίους. Σε περίπτωση που μέλος του Διοικητικού Συμβουλίου συγκαταλέγεται επίσης και στον κατάλογο των αιτούντων, δεν παρίσταται όταν λαμβάνεται η γνώμη του Διοικητικού Συμβουλίου.
   Άρθρο 10
   Τα μέλη της επιτροπής, οι κριτές καθώς και τα μέλη του Διοικητικού Συμβουλίου και οι συμμετέχοντες υπάλληλοι της ΕΕΑ, τηρούν άκρα εχεμύθεια όσον αφορά τους υποψηφίους και τα αποτελέσματα της διαδικασίας επιλογής.
   Άρθρο 11
   Εάν η θητεία του Διευθυντή μπορεί να ανανεωθεί σύμφωνα με το άρθρο 11, παράγραφος 2 της απόφασης 2005/681/ΔΕΥ του Συμβουλίου, το Διοικητικό Συμβούλιο δύναται, κατά παρέκκλιση από τη διαδικασία που θεσπίζεται στην παρούσα απόφαση, να ανανεώσει τον διορισμό.
   Η απόφαση ανανέωσης του διορισμού λαμβάνεται το αργότερο 9 μήνες πριν από το τέλος της θητείας του Διευθυντή.
   Άρθρο 12
   Η παρούσα απόφαση τίθεται σε ισχύ μία μέρα μετά την έγκρισή της από το Συμβούλιο (3). Δημοσιεύεται στην Επίσημη Εφημερίδα της Ευρωπαϊκής Ένωσης.
   
      Έγινε στη Βιέννη, 24 Φεβρουαρίου 2006.
      
         
            Για το Διοικητικό Συμβούλιο
         
         Jánοs FEHÉRVÁRY
         
         
            Πρόεδρος του Διοικητικού Συμβουλίου
         
      
   
   
      (1)  ΕΕ L 256 της 1.10.2005, σ. 63.
   
      (2)  Το άρθρο 10 παράγραφος 7 της απόφασης του Συμβουλίου 2005/681/ΔΕΥ της 20ής Σεπτεμβρίου 2005 έχει ως εξής:
   
      «Εκτός εάν ορίζεται άλλως στην παρούσα απόφαση, το διοικητικό συμβούλιο ενεργεί με πλειοψηφία των δύο τρίτων των μελών του.»
   
   
      (3)  Εγκρίθηκε από το Συμβούλιο στις 27 Απριλίου 2006.